સંતાનના જન્મ જેટલો જ મહત્ત્વનો જો કોઈ ઉત્સવ હોય તો તે ઉત્તમ પુસ્તકના ઉત્તમ રીતે થયેલા પ્રકાશનનો. ઉત્તમ રીતમાં બધું જ આવી જાય. પુસ્તકની સાઇઝ, પુસ્તકનું કવરપેજ, બે પૂંઠાં વચ્ચેના કાગળની સફાઈ, સુઘડ મુદ્રણ, પુસ્તકના લે-આઉટ્સ... પુસ્તકની આદિથી અંત સુધીની સજાવટ. પુસ્તકનો વિષય, આશય અને એની અભિવ્યક્તિ બધું જ સભર સઘન અને વહનશીલ હોવું જોઈએ. માણસની જેમ પુસ્તકને પણ એનું વ્યક્તિત્વ હોય છે. આ વ્યક્તિત્વ એવું હોવું જોઈએ કે પુસ્તકને જોતાંવેંત પુસ્તકના વિવિધ વિષયપ્રેમીઓને પુસ્તક સાથે ઘરોબો કેળવવાનું આપમેળે મન થાય. ઉત્તમ પુસ્તક એ શતાબ્દીઓ સુધી ઊજવવાનો અનંત ઉત્સવ છે. આ ઓચ્છવમાં જેટલા વાચકો જોડાય એટલો એનો ઓચ્છવ વિશેષ દીપી ઊઠે.